Montør Kurt Clemmensen er en af de mange, der er fyret fra HMK Bilcom, og trods det forsøger han at holde humøret oppe fredag, da han forlader sin i nu tidligere arbejdsplads. - Jeg har det da skidt, for jeg har været her i mange år, og der er jo ikke meget til sådan nogle som os i det sorte fag at lave, siger Kurt Clemmensen, da TV2Nords reporter fanger ham i bilen, efter han og resten af de omkring 100 nu tidligere ansatte hos virksomheden i Gistrup forlader stedet. Formiddagen er gået med orienteringsmøde med ledelse, kurator og fagforeningen Dansk Metal. Og sidstnævnte ærgrer sig over, at MHK Bilcom nu må dreje nøglen om. For ledigheden lige nu er høj, idet der er registreret 206 ledige medlemmer hos Dansk Metal Aalborg. En anden af de fyrede er Jeppe Kvorning, han er smedelærling på stedet, og hans fremtiden er lige nu uvis. - Det er pissetræls, men der er ikke noget at lave, siger Jeppe Kvorning. Afdelingsleder hos Dansk Metal i Aalborg Jan Gregersen fortæller, at det dog ser lyst ud for de fire lærlinge, der var på stedet, for traditionelt viser det sig at være forholdvist nemt at få andre virksomheder til at overtage uddannelses-forpligtelsen. - Det er i hvert fald vores erfaring, så de lærlinge regner vi med at få afsat hurtigt, siger Jan Gregersen.

Opsummering:
Sort dag for 100 ansatte i smedevirksomheden HMK Bilcom, der er gået konkurs.